ग़ज़ल  वो जां बख्‍़श दे या कि सूली चढ़ाए खड़े उसके कूचे में हैं सर झुकाए  मेरा नाम जुगनू है, सूरज से कह दो मेरी आंच से वो कहीं जल न जाए  जवानी, अदा, नाज़, नखरों का बोझा लदा हो तो फिर क्‍यों कमर बल न खाए  लिपट कर पहाड़ों से कोहरा है सोया हवा से ये कह दो अभी ना जगाए  वो पागल का कि़स्‍सा सुनाने का कह के मेरी ही कहानी मुझी को सुनाए  अंधेरे की सरगम पे सांसों की लय में तेरा जिस्‍म गाए, मेरा गुनगुनाए  तेरी याद भी है महाजन के जैसी जो कुर्की का नोटिस लिये संग आए  पिघलता है कुछ बर्फ सा धड़कनों में हुआ क्‍या है मुझको कोई तो बताए  क़यामत, क़यामत, क़यामत, क़यामत वो पलकें उठा कर नज़र जब मिलाए  ये सर पे पसीना ये उखड़ी सी सांसें ये क्‍या रोग पाला है बैठे बिठाए  हुई दिल की देहरी पे अन्‍जान आहट नज़र आ रहे हैं दरीचों पे साए  लबों की छुअन से लरजना बदन का कसा तार वीणा का ज्‍यों झनझनाए  तपिश सौंधी सौंधी सुलगती है कब से कोई आके शबनम की बूंदें बिछाए  इधर आ रहा कोई कॉमेट है शायद ख़ला का अंधेरा बहुत सनसनाए    और अब दूसरे एंगल से एक हज़ल ।